Diari Oficial de la Generalitat Valenciana


Sumari del DOGV 4482, del 16-04-2003 (2003/4346)

RESOLUCIÓ de 21 de març de 2003, del conseller de Justícia i Administracions Públiques, per la qual estima parcialment el recurs de reposició interposat per la senyora María Soledad Marín Andrés contra la Resolució de 23 d'octubre de 2002, del conseller de Justícia i Administracions Públiques, per la qual es publica la relació d'aspirants que han superat les proves selectives d'accés al grup D, sector administració general, torn lliure, Convocatòria 9/99.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4482

Data del DOGV
:   16-04-2003

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2003/4346


Organisme emissor
:   Conselleria de Justícia i Administracions Públiques

Tipus de document
:   Resolució

RESOLUCIÓ de 21 de març de 2003, del conseller de Justícia i Administracions Públiques, per la qual estima parcialment el recurs de reposició interposat per la senyora María Soledad Marín Andrés contra la Resolució de 23 d'octubre de 2002, del conseller de Justícia i Administracions Públiques, per la qual es publica la relació d'aspirants que han superat les proves selectives d'accés al grup D, sector administració general, torn lliure, Convocatòria 9/99. [2003/4346]
  
Vist el recurs interposat per María Soledad Marín Andrés, contra la Resolució de 23 d'octubre de 2002, del conseller de Justícia i Administracions Públiques, per la qual es publica la relació d'aspirants que han superat les proves selectives accés al grup D, sector administració general, torn lliure, Convocatòria 9/99; es considera que la seua adequada resolució ha de tindre en compte la concurrència dels següents,
  
Antecedents de fet
  
Primer. Mitjançant l'Orde de 29 de desembre de 2000, de la Conselleria de Justícia i Administracions Públiques, Convocatòria 9/1999, es van convocar proves selectives d'accés al grup D, sector administració general, torn d'accés lliure, corresponent a l'Oferta d'Ocupació Pública de la Generalitat Valenciana de 1999 (DOGV de 15.01.2001).
  
Segon. Conclòs el procés selectiu, en el DOGV de data 31 d'octubre de 2002 ha sigut publicada la Resolució de 23 d'octubre de 2002, del conseller de Justícia i Administracions Públiques, per la qual es fa pública la relació d'aspirants que han superat les proves selectives anteriorment citades. La interessada és inclosa en esta resolució, amb un total de 69,83 punts.
  
Tercer. Disconforme amb la puntuació adjudicada en esta última resolució, la interessada ha interposat recurs de reposició en contra, en què formulava les següents al·legacions:
  
1. Considera que en la fase concurs, en l'apartat corresponent a titulació acadèmica, li han de ser atorgats 3 punts, i no sols 1,5, per estar en possessió de les següents titulacions: Graduat Escolar, Formació Professional I, Formació Professional II i diplomat en Relacions Laborals.
  
2. Considera que, pel que fa a experiència professional adquirida en l'administració, en llocs del grup D, li han sigut atorgats erròniament 1,8 punts. Respecte d'això indica tindre acreditats 19 mesos d'experiència, als quals ha d'assignar-se 0,10 punts per mes, que fan un total d'1,9 punts.
  
3. Pel que fa a experiència professional adquirida com a treballador per compte alié, exercint funcions d'auxiliar administratiu, considera que han de ser-li atorgats 3,6 punts, quan li ha sigut adjudicada puntuació 0 en este apartat.
  
Quart. Demanat informe del Tribunal Qualificador, el seu president, en data 30 de desembre de 2002, ha indicat textualment:
  
«MARÍA SOLEDAD MARÍN ANDRÉS
  
Titulació:
  
No pot acceptar-se allò que s'ha sol·licitat per la recurrent tota vegada que, com la pròpia interessada recorda, no poden ser valorats aquells títols que són previs per a obtindre altres d'índole superior, tal com s'establix en la convocatòria de referència.
  
Experiència professional en l'àmbit de l'administració Pública:
  
És cert el que adduïx la interessada. Hi ha error de fet en la valoració de l'últim mes vàlid conforme al que preveu l'orde de convocatòria, per la qual cosa han d'atribuir-se-li 1,90 punts en compte dels 1,80 assignats.
  
Experiència professional en l'àmbit privat.
  
Este Tribunal, segons criteri assumit unànimement per tots els seus membres, i que es considera conforme al tenor de la convocatòria, va acordar que per reconéixer l'experiència professional en l'àmbit privat era imprescindible l'oportú certificat de la Seguretat Social acreditatiu que l'aspirant va cotitzar en el grup 7 així com l'aportació dels contractes de treball de referència o, si hi manca, certificat oportú en el mateix sentit expedit per la Seguretat Social; circumstàncies totes que no concorren en la documentació aportada per la recurrent en el període oportú i previ a la baremació de mèrits».
  
Cinqué. Amb caràcter previ a la resolució del present recurs, el Servici de Selecció i Provisió de la Direcció General de Funció Pública, segons fa constar en ofici de data 20/03/2003, ha citat els possibles interessats, sense que conste la presentació d'al·legacions.
  
Fonaments de dret
  
I. El conseller de Justícia i Administracions Públiques resulta competent per a conéixer del recurs, que ha sigut interposat dins del termini legal i per persona legitimada. Tot això de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció resultant després de la modificació feta per la Llei 4/1999, de 13 de gener (d'ara endavant LRJ-PAC).
  
II. Pel que fa a la pretensió de la interessada, vist l'informe emés pel tribunal, i atenent allò que ha sigut disposat per les bases de la convocatòria, procedix efectuar una correcció en la puntuació atorgada a la recurrent en la fase de concurs, pel que fa a l'experiència professional adquirida en l'administració pública. Correcció consistent a assignar a la interessada 1,9 punts en este apartat (ha de tindre's en compte que el tribunal indica haver atorgat 1,8 punts per error); correcció que té la seua repercussió en la resolució impugnada, ja que ha de reconéixer-se a la interessada l'obtenció d'una puntuació total en el concurs oposició de 69,93 punts.
  
Respecte a la resta d'al·legacions, ha de partir-se de la previsió continguda en l'article 7.3 Del Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana, per disposar este que «les convocatòries vinculen tant el Tribunal Qualificador, com l'administració i les i els aspirants (?)». Per la qual cosa, en el present cas, atenent allò que ha sigut disposat per les bases de la convocatòria i allò que ha sigut informat pel Tribunal, procedix la seua desestimació.
  
Ha de citar-se l'annex IV de l'Orde de 29 de desembre de 2000, de la Conselleria de Justícia i Administracions Públiques, Convocatòria 9/1999, per la qual es van convocar proves selectives d'accés al grup D, sector administració general, torn d'accés lliure, corresponent a l'Oferta d'Ocupació Pública de la Generalitat Valenciana de 1999 (DOGV de 15.01.2001). Annex que inclou el barem per a puntuar la fase de concurs, i que en el seu apartat A.1 establix:
  
«1. Titulació acadèmica: màxim 3 punts.
  
Qualsevol titulació acadèmica d'igual o superior nivell a l'exigit per pertànyer al grup D, exclosa la que haja servit per a això: 1,5 punts, fins a un màxim de 3 punts. A estos efectes es puntuarà el nivell més alt de titulació acreditada, i s'hi entendran incloses aquelles altres titulacions necessàries per a la seua obtenció».
  
Conforme a esta previsió, el tribunal, encertadament, no va valorar el títol de Graduat Escolar, per ser l'exigit per a participar en la convocatòria. I si va valorar, amb 1,5 punts, la titulació de diplomat en Relacions Laborals; sense que siga admissible la valoració dels títols de Formació Professional I i Formació Professional II, ja que són titulacions necessàries per a l'obtenció del títol de Diplomat. Este criteri de valoració del tribunal té perfecta cobertura en les bases de la convocatòria i no atempta contra el principi d'igualtat, ja que ha sigut aplicat objectivament i en idèntiques condicions a tots els aspirants.
  
Finalment, ha de citar-se l'apartat B.2 de l'annex IV de l'orde de convocatòria, relatiu a l'acreditació de l'experiència laboral, en disposar que:
  
«L'experiència professional obtinguda s'acreditarà d'acord amb els següents criteris: (?)
  
2.2. La resta dels treballs per compte alié, mitjançant contracte de treball i certificat de l'empresa de les funcions desenvolupades, quan estes no puguen deduir-se dels termes del contracte, (?)
  
2.3. En tots els supòsits, certificat o vida laboral que acredite haver cotitzat a la Seguretat Social durant tot el temps que s'al·legue en el grup de cotització número 7, categoria auxiliar administratiu (?)»
  
Respecte d'això, la mateixa interessada reconeix no haver acreditat degudament, conforme a allò que ha sigut establit per les bases i en el moment processal oportú, els mèrits ara al·legats. I per això no procedix estimar la seua al·legació en via de recurs.
  
Vistos els fets i fonaments de dret aplicables i en ús de les atribucions conferides en l'article 35 h) de la Llei 5/1983, de 30 de desembre, de Govern Valencià, i en els articles 1 i 2 del Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, resolc:
  
Primer
  
Estimar parcialment el recurs interposat, pels arguments anteriorment exposats.
  
Segon
  
Corregir la puntuació atorgada a la interessada en la fase de concurs, en l'apartat corresponent a experiència professional per treballs realitzats per a l'administració del govern de la Generalitat Valenciana en llocs del grup D, sector administració general. Puntuació que en este apartat es fixa en 1,9 punts.
  
Tercer
  
Corregir la puntuació atorgada a la interessada en la Resolució de 23 d'octubre de 2002, del conseller de Justícia i Administracions Públiques, per la qual fa pública la relació d'aspirants que han superat les proves selectives anteriorment citades. Puntuació final que es fixa en 69,93 punts.
  
Quart
  
Desestimar la pretensió de la interessada, pel que fa a valoració de titulacions i a valoració de l'experiència professional en l'àmbit privat.
  
Contra esta resolució, que posa fi a la via administrativa, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la seua notificació, de conformitat amb el que establix l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.